钦定古今图书集成/明伦汇编/官常典/第599卷 > 胡祗遹
## 钦定古今图书集成/明伦汇编/官常典/第599卷 > 胡祗遹

按《元史》本传：“祗遹，字绍闻，磁州武安人。少孤，既长，读
书见知于名流。中统初，张文谦宣抚大名，辟员外郎明年，入为中书详定官。至元元年，授应奉翰林文字，
寻兼太常博士，调户部员外郎，转右司员外郎，寻兼
左司。时阿合马当国，进用群下，官冗事烦，祗遹建言
省官莫如省吏，省吏莫如省事。以是忤权奸，出为太”
原路治中，兼提举本路铁冶，将以岁赋不办责之。及
其莅职，乃以最闻，改河东山西道提刑按察副使。宋
平，为荆湖北道宣慰副使。有佃民诉其田主谋为不
轨者，祗遹察其冤，坐告者。十九年，为济宁路总管，上
八事于枢府，言军政：曰役重，曰逃户，曰贫难，曰正身
入役，曰伪署文牒，曰官吏保结，曰有“名无实”，曰“合并
偏颇。”枢府是之，以其言著为定法。济宁移治钜野县，
自国初经兵戈，其废已久，民居未集，风俗朴野。祗遹
选郡子弟，择师教之，亲为讲论，期变其俗。久之，治效
以最称，升山东东西道提刑按察使。所至抑豪右，扶
寡弱，以敦教化，以厉士风。民有父子兄弟相讼者，必
恳切谕以天伦之重，“不获己则绳以法。”召拜翰林学
士，不赴。改江南浙西道提刑按察使。未几，以疾归。二
十九年，朝廷征耆德者十人，祗遹为之首，以疾辞。三
十年卒，年六十七。延祐五年，赠礼部尚书，谥文靖。子
持，太常博士。